Nedžad Fejzić

**Nedžad Fejzić**, rođen u Zenici 1956. godine, bio je bosanskohercegovački teatrolog i filozof. Preminuo je 7. aprila 2020. godine.

## Biografija 
Rođen je u Zenici 1956. godine, gdje je odrastao, završio osnovnu školu i gimnaziju. Diplomirao je 1979. godine na Filozofskom fakultetu u Sarajevu na Odsjeku za filozofiju i sociologiju. Nakon završenog studija, vratio se u Zenicu i kratko vrijeme radio kao novinar na lokalnom radiju. Potom se, 1980. godine, zaposlio kao profesor u zeničkoj Gimnaziji, i u njoj radio do 2002. (Jedno vriijeme obavljao i funkciju vršioca dužnosti direktora Gimnazije.) U međuvremenu je bio urednik u zeničkoj književnoj ediciji *Dostignuća*, te pokretač i urednik časopisa *Znak Bosne*. Bio je član upravnih odbora Gimnazije, zeničke Opće biblioteke i RTV servisa BiH, te član Vijeća RTV Federacije BiH.  Nekoliko puta je bio član ili predsjednik žirija za izbor najbolje knjige sa područja Zeničko-dobojskog kantona.

Godine 2002. imenovan je za direktora Opće biblioteke u Zenici i tu je funkciju obavljao do 2005. godine, značajno doprinijevši razvoju Biblioteke. Iste godine je postao član, a potom i predsjedavajući Komisije za kulturu Općine Zenica. Potom je nekoliko puta bio u Žiriju za dodjelu nagrade „Alija Isaković“ za najbolju neobjavljenu dramu koju dodjeljuje BZK „Preporod“.

Sve vrijeme, pisao je eseje i kritičke tekstove iz područja savremene filozofije i recentne književne, teatarske i likovne produkcije. Radove je objavljivao u *Dijalogu*, *Licima*, *Izrazu*, *Odjeku*, *Životu*, *Bosanskoj vili*, *Našoj riječi*, *Znaku Bosne*, *Didaktičkim putokazima*, *Hijatusu*, *Krijesnici*, *Heliosu*, *Republici*, *Danima*, *Forumu Bosnae*, Novom izrazu itd. Napisao je, također, nekoliko desetina recenzija i predgovora brojnim knjigama i publikacijama.

Na funkciju direktora zeničkog Pozorišta imenovan je 2005. godine (prije toga, Fejzić je sarađivao sa BNP Zenica – pisao je pozorišne kritike njegovih predstava, 1994. je inicirao a potom u pozorištu i organizirao manifestaciju *100 godina bošnjačke drame*, bio je u žirijima I. i IV festivala bh. drame, itd.) Rukovođenje BNP Zenica Fejzić je preuzeo u vrijeme kada je ono bilo u svojevrsnoj krizi, koja je sredinom 2005. kulminirala demisijom prethodnog direktora, Mugdima Avdagića.

Obavljajući poslove na radnom mjestu teatrologa – urednika izdavačke djelatnosti i koordinatora specijalnih programskih sadržaja, bio je pokretač i urednik časopisa *Zeničke sveske*, koji, od 2005. godine do danas, kontinuirano izlazi u okviru izdavačke djelatnosti BNP-a. Kao urednik, recenzent i autor predgovora, potpisan je u brojnim teatrološkim i drugim publikacijama koje je objavilo BNP Zenica. Aktivno je  bio uključen u  pripremi i realizaciji Festivala bh. drame, čiji je direktor i selektor bio dugo godina.

Umro je u Zenici 7. aprila 2020. godine.

## Vanjski linkovi 
* Nedžad Fejzić: Kako će bh. kultura 'preživjeti' pandemiju?
* Održana promocija knjige „Vrijeme obnovljenog zavijanja nacionalnih truba“
* Zlatko Paković: Nedžad Fejzić (1956 – 2020)
* Selvedin Avdić: NEDŽAD FEJZIĆ (1956-2020): Posljednji austrougarski otpravnik vozova
* Promovisana knjiga 'Drame' A.P. Čehova
* U četvrtak promocija knjige „Posljednji poziv u pomoć“, akademika Slave Kukića
* Promocija knjige 'Priče iz Libana' Nikole Popovića 24. marta
* BNP Zenica: In Memoriam Nedžad Fejzić (YouTube video)
* 

## Reference
Kategorija:Biografije, Zenica
Kategorija:Rođeni 1956.
Kategorija:Umrli 2020.
Kategorija:Bosanskohercegovački filozofi